**Priopćenje za medije**

**Proglašena dobitnica Nagrade VAM, a udruga *Sve za nju* proslavila 16 godina rada**

Na svečanosti u Maloj dvorani Lisinski pod pokroviteljstvom Gradonačelnika Grada Zagreba i Ministarstva zdravstva, dodijeljena je trinaesta Nagrada Vesna Andrijević – VAM. Nagradu za 2023. dobila je **Marina Zubak** za snažno i kontinuirano javno djelovanje u prevenciji, informiranju i pružanju podrške ženama oboljelima od raka kroz društvene mreže i neprofitni portal Mamo.hr čime podiže svijest u javnosti i zdravstvenu pismenost. Provjerenim i ažuriranim informacijama pomaže ženama da se snađu u novoj i teškoj životnoj situaciji kao što je maligna bolest. Spremno i nesebično pruža podršku drugima, ukazuje na potrebe onkoloških bolesnica ulažući ogromnu količinu vremena i energije i pri tome ostaje samozatajna kao da se svi njezini napori podrazumijevaju. Nagradu su joj uručili kćerka Vesne Andrijević Matovac **Nika Lazić** i predsjednica *Sve za nju* **Almenka Balenović**.

Svatko tko svoje kapacitete stavi u službu općeg dobra zaslužuje priznanje, a posebno kad to učini nakon dijagnoze i liječenja maligne bolesti kao što je to učinila Marina. Najljepše je rekla njezina kćerka Diana: “ **Marina Zubak** je moja majka i moj najveći uzor. Godinama ju gledam kako vodi borbu s različitim bolestima, smrtima, gubicima, ali ona nikad ne staje. Njena snaga i nepobjedivi duh inspirira mene i druge ljude da idemo dalje i borimo se sa svakom preprekom koju nam život donese.“

Marina je zahvalila Udruzi na Nagradi VAM te dodala: „Zahvalna sam za ljude koji su bili uz mene, gurali me i podržavali kada je bilo teško i ostali uz mene sve do danas. Moja divna obitelj i najbolji prijatelji na svijetu. Bez njih ništa od ovoga ne bi bilo moguće.“

Prisutnima su se prigodnim riječima obratila predsjednica *Sve za nju* **Almenka Balenović** te predstavnici pokrovitelja Ministarstva zdravstva **Dunja Skoko Poljak** i Gradonačelnika Grada Zagreba **Lora Vidović** te predsjednik Skupštine Grada Zagreba **Joško Klisović**. Predstavnici institucija prisutnima su se obratili izrazito toplim i ohrabrujućim riječima punim podrške, daleko od formalnih govora kakvi se često susreću u sličnim prilikama, što su prisutni nagradili pljeskom i općim odobravanjem.

„Ponosne smo i sretne što nagrada ide u ruke žene koja to zaista zaslužuje. Marina je pokazala da ne samo organizacije, nego i građani pojedinci mogu puno učiniti za žene oboljele od raka“, istaknula je predsjednica *Sve za nju* Almenka Balenović. Glavna tajnica Udruge Ljiljana Vukota dodala je: „Sretni smo što u svome okruženju imamo ženu kakva je Marina Zubak!“

U glazbenom dijelu nastupila je iznimna mlada sopranistica **Uršula Divošević** uz klavirsku pratnju **Blaža Lepušića** i Pjevački zbor Sve za nju ***Zborkinje*** pod vodstvom **Ive Jarić Bremec** uz klavirsku pratnju **Davida Palijana**. Iako su se okupile prije svega godinu dana, *Zborkinje* su imale sjajan nastup. Za kraj su odabrale pjesmu *Sve za nju* za koju je tekst i glazbu napisala **Tamara Dorić** i pravo izvođenja nesebično poklonila *Zborkinjama*.

Udruga *Sve za nju* je ovom prilikom obilježila 16 godina uspješnoga rada. U kraćem prikazu podsjetili su na projekte, programe, kampanje te rezultate Centra za psihološku pomoć u protekloj godini.

Voditeljica svečanosti bila je **Sonja Šarunić.**

Fotografije: Ognjen Karabegović

*Nagrada VAM utemeljena je 2011. godine u spomen na osnivačicu i prvu predsjednicu Udruge Vesnu Andrijević Matovac. Od tada se svake godine dodjeljuje osobi koja se protekle godine posebno istakla u promicanju prevencije raka i skrbi za onkološke bolesnike.*

*Udruga Sve za nju u projektu Centra za psihološku pomoć godišnje ima aktivnih oko 500 korisnica, novodošlih oko 300, realizira više od 3 000 individualnih savjetovanja godišnje i evidentira više od 8 000 ukupnih dolazaka u sve programe.*

                                                                                                         Udruga *Sve za nju*

**Kontakt za medije**: *Nikolina Jurković*

*info©svezanju.hr*

*tel: 091 3337831*

*U Zagrebu, 20. travnja, 2024.*